Koran

Testen sans kres Islam yw an Koran.  An hanow yw Arabek: القرآن al-qur'ān, ger rag ger "an derivans"; skrifys yn lies furv, r.e. Qur'an po Al-Qur'an. Moslemyon a grys bos an Koran an lyver a re ledyorieth sans dhe dus. Konsidrys yw gansa an desten (y'n Arabek derowel) dhe dhiskwedhes diskudhans sans diwettha Duw (Allah). Herwydh Islam, diskudhys veu an Koran dhe'n Profet Mahomm gans an el Gabriel a dermyn dhe'y gila dres 23 bledhen. 

Moslemyon a wel an Koran avel an diwettha yn kevres a vessajys sans, ow talleth gans nebes diskwedhys dhe Adam, konsidrys dhe vos profet kynsa Islam, ow pesya gans Suhuf-i-Ibrahim (Rolyow skrifa Abram), an Tawrat (Torah po rann gynsa an Hen Destament), an Zabur (Lyver an Salmow), ha yn tiwettha an Injil (Awaylow, kemmys ha rannow a'n Testament Nowydh). Kyn nag yw an lyvrow na komprehendys y'n Koran y honan, aswonys yns i avel testennow a bennfenten sans. 

Moy ages henna, an Koran a gampoll lies hwarvedhyans kevys y'n skriptors Yedhowek ha Kristyon, owth eylderiva an hwedhlow yn fordh nebes dyffrans dhe'n huni kevys y'n pennfentenyow erel. 

170px|skeusennik|left|Kudhlen dasskrif a'n Koran

Unn dyffrans posek yntra'n Koran war unn tu, ha'n Bibel ha Torah war an tu aral, yw an feth na wra an Koran deskrifa manylyon an hwarvedhyansow. An poslev yw war styr spyrysek ha mas an hwarvedhyansow a-der array herwydh termyn. Kevys yw moy a vanylyon a-dro dhe hwarvedhyansow istorek y'n Hadithow gans Mahomm ha derivansow an Sahabah (Keskowetha Mahomm).   

Gwersyow an Koran, usi yn yeth plen rimys, a dheu dhyworth hengov kowsys, synsys war gov gans keskowetha Mahomm, ha treusworrys war anow rag henedh po dew. Herwydh hengov Sunni, kuntellys veu an Koran ha'y rekordya war barchemyn yn termyn an Kalif Abu Bakr, yn-dann ledyorieth Zayd ibn Thabit Al-Ansari. An skrifow a veu treusworrys wosa mernans Abu Bakr. Manylyon an versyon Shi'a yw dyffrans dhe versyon an Sunni. 

Klass:Islam